"Enam-vähem. Mingi sõjalise superrelva eest saadud raha eest asutatud preemia mittesõjalistele  leiutistele, vist 21. sajandist. Paistab, et sel Nobelil oli südametunnistust, või ei osanud ta oma rahaga midagi peale hakata." Belo süngestus veidi. "Mingi paralleel on siin olemas. Kuna mina olen ainuke ellujäänu rühmast, kes andis Maa Föderatsioonile superrelva… Ühesõnaga, minu ahvid on, noh, näiteks kättemaks ja kahju hüvitamine ühekorraga. Loomulikult ei saanud ma jalga lasta, mateeriamuunduri joonised, katsemudelid ja kogu teoreetiline dokumentatsioon turjal - MF pidi selle saama. Teaduslikust  avastusest tegid nemad relva ja ainult relva - võib-olla keegi meist taipas seda algusest peale, mina aga siis veel ei saanud aru. Ma ei saa ju ometi oma reputatsiooni hävitada, pannes käed rüppe ja nentides, et MF tõmbas mind osavalt alt.